Bawal Mag-Shoot Dito

Ang Bawal Mag-Shoot Dito (BMSD) ay isang samahan ng mga retratistang Pilipino na nagtataguyod ng kalayaan sa pagpapahayag sa mga pampublikong espasyo. Tinututulan din nila ang labis na paghihigpit sa potograpiya, lalo na hinggil sa paggamit ng mga indibidwal ng mga kamerang DSLR sa mga lugar tulad ng mga pambansang liwasan at iba pang mga pampublikong lugar sa Pilipinas.

 Kasaysayan 
Binuo ng Bawal Mag-Shoot Dito ang isang "photo-walk" sa Liwasang Rizal noong Nobyembre 2011 upang tutulan ang pinaniniwalaan nilang mga paghihigpit sa potograpiya na ipinapataw ng mga guwardiya sa mga retratista at turistang Pilipino at ang umano'y magaan na pagtrato sa mga retratista at turistang banyaga. Sa kanilang tugon, nilinaw ng Komite sa Pagpapaunlad ng mga Pambansang Liwasan (NPDC) na walang umiiral na patakaran ng pagbawal sa pagpitik para sa pansariling potograpiya sa liwasan at sa Intramuros ngunit hinihikayat nila ang mga gagamit ng pook sa mga layuning pangkomersiyo, tulad ng mga patalastas sa telebisyon at mga pre-nupsiyal na humingi ng paunang pahintulot. Ikinatwiran ng samahan na taliwas ito sa mga karanasan nila, sa kabila ng walang patakaran na "walang pahintulot, walang pitik", at nanawagan ng mas malinaw na mga alituntunin hinggil dito.

Muli silang nagsagawa ng kilos-protesta noong ika-12 ng Hunyo, 2013 upang tutulan ang patuloy na masamang pagtrato sa mga retratistang Pilipino sa liwasan. Ipinaratang ng BMSD ang mga guwardiya na nangingilatis ng mga gumagamit ng kamerang DSLR upang iwasan ang patakaran sa pangkomersiyong potograpiya. Humihingi umano ang mga guwardiya ng  bilang kabayaran para lampasan ang patakaran at makapagpitik, isang praktika na binansagan nilang "pangingikil".

Noong Nobyembre 2023, nagdaos sila ng "Tigil-Pitik Photowalk" sa Liwasang Gubat ng Arroceros upang tutulan ang patakarang "walang pahintulot, walang pitik" na ipinataw ng pamunuan sa potograpiya ng mga retratistang gumagamit ng mga kamerang DSLR at SLR.

 Mga paninindigan sa mga tuntunin sa potograpiya 
Winiwika ng Bawal Mag-Shoot Dito na itinataguyod nila ang kalayaan sa pagpapahayag sa pamamagitan ng potograpiya, sa paniniwalang dapat na malayang kumuha ang mga Pilipino ng mga larawan ng mga pampubliko at makasaysayang lugar tulad ng Bantayog ni Rizal. Iginigiit nilang makatutulong ito sa pagsulong ng pamanang pangkalinangan at turismo ng Pilipinas.

Pinupuna nila ang mga patakarang "walang pahintulot, walang pitik" na ipinapataw ng mga pamunuan ng nasabing mga lugar na kalimitang pinupuntirya ang mga gumagamit ng malalaking mga kamerang dihital tulad ng DSLR. Iginigiit nilang hindi inilalapat ang patakaran sa mga banyaga.

Nanawagan sila ng batas na kikilalanin ang mga pampubliko at makasaysayang lugar bilang "photographer friendly" (o maamo sa mga retratista).

 Mga sanggunian 

Kategorya:Potograpiya sa Pilipinas
Kategorya:Mga organisasyon sa potograpiya